Mieczysław Halka Ledóchowski

Mieczysław Halka Ledóchowski (født 29. oktober 1822 i Górki ved Sandomierz i Polen, død 22. juli 1902 i Roma) var en av den katolske kirkes kardinaler.


== Liv og virke ==
Etter studier i Radom og Warszawa, begynte han på det jesuittledede Accademia dei Nobili Ecclesiastici i Roma i 1842. Han ble presteviet i Roma den 13. juli 1845 og ble rekruttert til det pavelige diplomati.


=== Pavelig diplomat ===
Han ble først postert til Portugal.
I 1856 ble han apostolisk delegat til Colombia, Ecuador, Bolivia, Peru og Venezuela, men ble utvist fra Colombia i 1861. Han var deretter nuntius i Belgia 1861–1866.


=== Polsk primas i Gnesen-Posen ===
Han ble erkebiskop av Gniezno og Poznań i 1866, men kom snart under press fra den prøyssiske regjerings kulturkamp mot den katolske kirke. De trappet opp i de østlige områder av Riket hvor det også var en betydelig polsktalende befolkning, og forbød kirken å benytte det polske språk i undervisningen i sine skoler i provinsen Posen. Erkebiskop Ledóchowski protesterte heftig, og utstedte til sist et sirkulær der han bad religionslærere på de høyere utdannelsesinstitusjoner om å undervise på tysk, men at det skulle undervises på polsk på de lavere klassetrinn. Religionslærerne fulgte dette direktiv om poldk på de lavere trinn, med det følge at de ble avsatt av den prøyssiske regjering. Etter gjentatte bøteleggelser krevde regjeringen i november 1873 Ledóchowskis avgang. Erkebiskopen svarte at ingen verdslig domstol kunne frata ham et embede gitt ham av Gud.
Han ble da arrestert om natten den 4. februar 1874. Den prøyssiske regjering dømte ham i april 1874 ved anvendelse av prekestolparagrafen til fengselsstraff.


=== Kardinal, tjeneste i Roma ===
Han ble kreert til kardinal i mars 1875 av pave Pius IX, mens han satt fengslet, med Santa Maria in Ara Coeli som tittelkirke.
I februar 1876 ble han løslatt fra de to år i Ostrowo og landsforvist. Han fortsatte å lede sitt bispedømme fra Roma.
Han deltok ved konklavet 1878 som valgte pave Leo XIII.
I Roma fikk han en rekke verv i Den romerske kurie. I 1886 trakk han seg frivillig tilbake fra sitt verv som erkebiskop i hjemlandet, for fredens skyld. Han var prefekt for Kongregasjonen for troens utbredelse og samtidig for østkirkens anliggender 1892–1902.
Det kom til forsoning mellom kardinalen og den prøyssiske regjering da keiser Wilhelm II besøkte Roma i 1893.
Han døde i Roma i 1902, og i 1927 ble han levninger overført til den katolske domkirke i Poznań.
Mieczyslaw Halka Ledóchowski er onkel til den helligkårede Urszula Ledóchowska, den saligkårede Marija Teresa Ledóchowska, og jesuittpresten Wladimir Ledóchowski som ble jesuittenes generalsuperior.


== Episkopalgenealogi ==
Hans episkopalgenealogi er:

Kardinal Scipione Rebiba  (1504-1577)
Kardinal Giulio Antonio Santori  (1532-1602)
Kardinal Girolamo Bernerio, O.P.  (1540-1611)
Erkebiskop Galeazzo Sanvitale  (1566-1622)
Kardinal Ludovico Ludovisi  (1595-1632)
Kardinal Luigi Caetani (1595-1642)
Kardinal Ulderico Carpegna (1595-1679)
Kardinal Paluzzo Paluzzi Altieri degli Albertoni (16235-1698)
Pave Benedikt XIII (1649-1730)
Pave Benedikt XIV (1675-1758)
Pave Klemens XIII (1693-1769)
Kardinal Henry Benedict Mary Clement Stuart of York (1725-1807)
Pave Leo XII (1760-1829)
Kardinal Chiarissimo Falconieri Mellini (1794-1859)
Kardinal Mieczyslaw Halka Ledóchowski


== Referanser ==


== Litteratur ==
(de) Bernhard Stasiewski: «Ledóchowski, Mieczysław Graf.» I Neue Deutsche Biographie (NDB). Bind 14, Duncker & Humblot, Berlin 1985, ISBN 3-428-00195-8, s. 45 f. (digitalisering).
Zieliński: «Ledóchowski Mieczysław Gf.». I Österreichisches Biographisches Lexikon 1815–1950 (ÖBL). Bind 5, Verlag der Österreichischen Akademie der Wissenschaften, Wien 1972, s. 87 f. (Direkte lenker: s. 87, s. 88)
(de) Barbara Wolf-Dahm: «LEDOCHOWSKI (Halka-Ledóchowski), Mieczyslaw» i Biographisch-Bibliographisches Kirchenlexikon (BBKL). Bind 4, Herzberg 1992, ISBN 3-88309-038-7, sp. 1335–1341.


== Eksterne lenker ==
(en) Mieczysław Ledóchowski – kategori av bilder, video eller lyd på Commons 
Biografi på The Cardinals of the Holy Roman Church